ডোনাল্ড ট্রাম্পের রোষ থেকে বাঁচতে ভোল বদলে ফেলল পাকিস্তান। ক্ষমতায় আসার পরেই সন্ত্রাসবাদী এবং তাদের মদত দেওয়া দেশগুলির বিরুদ্ধে কড়া ব্যবস্থা নেওযার ইঙ্গিত দিয়েছেন ডোনাল্ড ট্রাম্প। শোনা যাচ্ছে পাকিস্তানের বিরুদ্ধে ব্যবস্থা নিতে পারে আমেরিকা। সিরিয়া, ইরানের মতো পাক নাগরিকদের উপরেও ট্রাম্প সরকারের নিষেধাজ্ঞা জারির আশঙ্কায় মুম্বই হামলার মূল চক্রী হাফিজ সইদকে গৃহবন্দি করল পাকিস্তান। শুধু হাফিজ সইদই নয়, আরও চার জঙ্গি নেতাকে গৃহবন্দি করেছে নওয়াজ শরিফ সরকার।
 
পাকিস্তানের এক শীর্ষ পুলিশ আধিকারিককে উদ্ধৃত করে বিভিন্ন সংবাদমাধ্যমে দাবি করা হয়েছে, বাড়িতেই কার্যত গ্রেফতার করে রাখা হয়েছে সইদকে। আপাতত সইদের বাড়িটিকেই একটি সাব-জেলে রূপান্তরিত করা হয়েছে। জঙ্গি সংগঠন জামাত-উদ দাওয়ার প্রতিষ্ঠাতা সইদের বিরুদ্ধে সোমবার রাতেই ব্যবস্থা নিয়েছে ইসলামাবাদ। 
পাকিস্তানের পঞ্জাব প্রদেশের সরকারের কাছ থেকে নির্দেশ পাওয়ার পরেই সোমবার রাতে প্রচুর সংখ্যায় পুলিশ জামাত-উদ দাওয়ার সদর দফতর ঘিরে ফেলে। লাহৌরের যে এলাকায় সইদ ছিল, সেই এলাকা ঘিরে নিয়ে সরকারি নির্দেশের কথা সইদকে জানিয়ে দেওয়া হয়। পাকিস্তানের প্রতিরক্ষা মন্ত্রকের এক আধিকারিক অবশ্য দাবি করেছেন, ট্রাম্প সরকারের থেকে এখনও পর্যন্ত কোনওরকমের হুঁশিয়ারি তারা পাননি। কিন্তু যেভাবে একের পর এক ইসলামিক রাষ্ট্রের বিরুদ্ধে কড়া পদক্ষেপ নিচ্ছে ট্রাম্প সরকার, তাতে পাকিস্তানেরও আমেরিকার রোষর মুখে পড়ার আশঙ্কা প্রবল। ফলে বাধ্য হয়েই এই সিদ্ধান্ত নিতে হয়েছে পাক সরকারকে। পাকিস্তানের আভ্যন্তরীন মন্ত্রী নিসার আলি খান জানিয়েছেন, জামাত-উদ দাওয়ার বিরুদ্ধে ব্যবস্থা নেওয়ার যে প্রতিশ্রুতি দেওয়া হয়েছিল, সেটাই পূরণ করেছে পাক সরকার।
লাহৌরে জামাত-উদ দাওয়ার সদর দফতর থেকে সরিয়ে জহর টাউনে নিজের বাড়িতে নিয়ে গিয়ে গৃহবন্দি করা হয় সইদকে। শুধু তাই নয়, হাফিজের জঙ্গি সংগঠনের অফিসগুলি থেকে তাদের নিজস্ব পতাকা নামিয়ে দিয়ে পাকিস্তানের জাতীয় পতাকা তোলা হয়। লাহৌরের রাস্তা থেকেও জঙ্গি সংগঠনের বিভিন্ন ব্যানার সরিয়ে ফেলার কাজ শুরু হয়েছে।